arnastofnun/IGC-2024 huggingface dataset:
Flokkur bófa og bjána

Sjálfstæðisflokkurinn er sumpart bófaflokkur og öðrum þræði bjánaflokkur. Sem bófaflokkur er hann aðferð kvótagreifa við að halda pólitísku kverkataki á þjóðinni. Sem bófaflokkur er hann aðferð nokkurra fjölskyldna við að hirða arðinn af puði þjóðarinnar. Sem bjánaflokkur setti hann peningalegan örvita í Seðlabankann. Davíð Oddsson gerði bankann gjaldþrota prívat og persónulega með gerræði alkemistans. Leyfði bankabófum að skafa bankann innan á síðustu metrunum. Sams konar bjáni var Geir H. Haarde sem forsætis. Hann skildi ekki illkynjaðar breytingar á bönkunum og sigldi þjóðarskútunni beint í strand.
Samtvinnaður og stjórnlaus

Heimurinn er orðinn svo samtvinnaður, að 2% af íbúum Evrópusambandsins setja hann á annan endann. Grikkland skekur Evrópu, sem skekur allan heiminn. Ekki bætir úr skák, að leiðtogar tuttugveldanna gátu alls ekki komið sér saman um neitt í Cannes. Nema mærðarfulla ritræpu. Bandaríkin, Evrópusambandið, Kína hafa enga lausn og hvað þá ríki eins og Bretland, Frakkland og Þýzkaland. Fjármálakerfi vesturlanda er greinilega komið að fótum fram. Skilyrðislaus undirgefni við hagsmuni bankastjóra, sem fjármagna pólitíkina, hefur siglt kapítalismanum í strand. Aldrei hefur heimurinn verið eins stjórnlaus og nú.
Leyndó framlenging

Fjármálaeftirlitið samþykkir allar óskir bankanna um frest á lögskyldri sölu fyrirtækja innan árs. Neitar síðan blákalt að veita upplýsingar um lengdina á frestinum. Ber við margfrægri bankaleynd. Fjármálaeftirlitið er nákvæmlega eins og trausti rúin Bankasýsla ríkisins, sem samþykkir allar kröfur um hærri ofurlaun bankastjóra. Um báðar þessar ríkisstofnanir gildir hið sama. Lifa enn í blöðrukerfi fyrirhrunstímans. Hagsmunir almennings eru fyrir borð bornir, en hlaupið eftir óskum gráðugra bankastjóra. Fjármálaeftirlitið hefur nú framlengt eignarhald bankanna á 68 fyrirtækjum um ótiltekinn tíma.
Dónaskapur við Reykvíkinga

Gísli Marteinn Garðarsson borgarfulltrúi tekur hælkrók á samflokksmanninn Jón Gunnarsson alþingismann vegna Reykjavíkurflugvallar. Margir borgarbúar hafa áratugum saman reynt að losna við flugvöllinn úr Vatnsmýrinni. Meira að segja greitt um það atkvæði. Jón Gunnarsson leggur hins vegar fram frumvarp á Alþingi um að lögfesta flugvöllinn í Vatnsmýrinni um aldur og ævi. Jón er eindreginn stuðningsmaður pilsfaldakapítalisma og forræðishyggju að hætti Flokksins. Dónaskapur hans í garð Reykvíkinga er að leggja til, að valtað verði yfir reykvísk sjónarmið í Vatnsmýrarmálinu. Vonandi fellur frumvarpið.
Girðingar í Hornafirði

Vandinn í Hornafirði er ljós. Þar eru girðingadræsur, sem hreindýr festast í og drepast í langvinnri þjáningu. Lausnin er líka ljós og lögum samkvæm. Sveitarfélaginu Hornafirði ber að hreinsa girðingarnar og senda landeigendum reikninginn. Hún er hins vegar með múður. Sendi núna síðast frá sér einhliða og yfirborðskennda tilkynningu, sem segir, að ræða þurfi málið heima fyrir. Þar segir, að “hlutaðeigandi stofnanir verði að vinna með bændum að úrlausn þessara mála” Hneykslið þarf þó ekki að ræða neitt frekar, hefur vikum saman verið til umræðu. Hornafjörður á að skammast sín og grípa strax til aðgerða.
Þeysireiðir fyrri alda

Forfeður okkar voru sumir hverjir ferðagarpar. Í væntanlegri bók minni um “Þúsund og eina þjóðleið” segir frá ýmsum görpum Sturlungu. Fremstur þeirra var Þórður kakali, sem þjösnaðist kruss og þvers um landið í leit að fylgi og vopnum. Hann hrökklaðist undan Kolbeini unga suður um Sprengisand. Aftur hrökklaðist hann undan Kolbeini af Suðurlandi vestur í Breiðafjörð. Þá slapp hann naumlega út á Löngufjörur. Samkvæmt samtímaheimild reið hann á 30 tímum frá Þingvöllum í Stykkishólm, um 200 kílómetra leið. Enn ofsafengnari var þó reið Árna lögmanns Oddssonar austan úr Vopnafirði til alþingis á Þingvöllum.
Verstu gistihús landsins

Vefur TripAdvisor.com birtir umsagnir notenda gistihúsa. Engin fá verri umsagnir en Travel Inn Sóleyjargötu 31 / Pavi Brautarholti 4. Tugir notenda TripAdvisor eru sammála um, að þetta séu skelfileg gistihús. Margt er nefnt því til rökstuðnings, til dæmis sóðaskapur og fátæklegur morgunverður, sem birtar eru myndir af. Verst er talað um eigandann / forstjórann, sagður heita Einar Guðlaugsson. Sagður ekki kunna neina mannasiði. Hann gargi á dvalargesti, neiti að lesa staðfestingar pantana, neiti að gefa til baka, reyni að svindla á fólki. Virðist hata gestina, segir einn álitsgjafanna.
Enn ein marklaus könnun

Ekki er að marka nýja könnun Gallup á fylgi flokkanna frekar en hinar fyrri. Í fréttum af henni er látið undir höfuð leggjast að upplýsa, hversu margir neita að svara eða láta ekki ná í sig. Þeir hafa þó áreiðanlega aðra skoðun að meðaltali heldur en hinir, sem svara efnislega. Því er vantalinn fjöldi þeirra, sem ekki hyggst kjósa fjórflokkinn. Það eru fleiri en 15%, líklega 30-35%. Þar af leiðandi eru fylgistölur fjórflokksins of háar. Sérstaklega Sjálfstæðisflokksins, því að Gallup leitar sérstaklega að fylgi við hann með ítrekuðum spurningum. Fylgi bófaflokksins er alls ekki 36%, heldur um 25%.
Hanna styður sérhagsmuni

Hanna Birna segist vilja lækka skatta. Í því líkist hún öðrum framámönnum flokksins. Gleymd er blöðrustefna Flokksins, er olli ríkinu þúsund milljarða króna tjóni í hruninu. Raunar heldur Flokkurinn því fram, að því meira sem skattar lækki, þeim mun meira komi í kassann. Hundruð milljarða eiga því að töfrast upp úr hattinum. Þetta er gamalkunn stefna Reagan og Bush. Notuð til að hlífa auðmönnum og fyrirtækjum við sköttum. Á sér enga stoð í raunheimi. Skattar eru ekki háir hér, sízt fyrirtækjaskattar og fjármagnstekjuskattar á auðmenn. Hanna Birna hyggst reka Flokkinn í þágu sérhagsmuna auðmanna.
Hagkerfið farið að hitna

Íslenzka hagkerfið er farið að hitna. Erfitt er að fá fólk til starfa. Skráð atvinnuleysi fer minnkandi, sýnir að mestu leyti svarta vinnu og vinnufælni. Hagvöxtur verður 3% á þessu ári. Flestir almennir skuldarar standa í skilum. Vegna alls þessa hækkaði Seðlabankinn stýrivexti. Réttilega. Hann þarf að hindra ofhitnun. Samtök atvinnulífsins hágráta hins vegar eins og ævinlega, einkum Gylfi Arnbjörnsson, blaðurfulltrúi atvinnurekenda. Þessir aðilar eru farnir að trúa eigin slúðri um, að allt sé hér að fara til andskotans. Hið rétta er, að atvinnulífið er komið á fullan damp, þremur árum eftir hrunið.
Hatrið á gamlingjum

Hatrið á gamlingjum er útbreitt í samfélaginu og endurspeglast á fésbók sem víðar. Valur spyr mig þar: “Ertu að tala um gamlingjana sem eru af þeirri kynslóðinni sem fengu allt fyrir ekki neitt?” Sigurður segir þar um unga fólkið: “Óþarfi fyrir þau að halda upp frekjukynslóð sem fékk sínar eignir nánast frítt.” Telja gamlingja hafa eignast íbúðir frítt í verðbólgu. Vita ekki, að engin 80%, 90% eða 100% íbúðalán voru þá til. Fólk varð að safna fyrir íbúðum. Þá var ekkert “Fly Now, Pay Later”. Kannski komst það fremur létt út úr þessum lánuðu 30%. En í stórum dráttum borgaði fólk íbúðir sínar.
Á fullum dampi

Hér var fólksflótti árið 2009, eðlileg afleiðing hrunsins. Árin 2010 og 2011 hefur hins vegar verið jafnvægi í aðflutningi og brottflutningi. Eðlilegt var, að menn leituðu annað, þegar Ísland hrundi. Nú eru liðin nokkur ár og atvinnulífið er komið í eðlilegt horf. Atvinnuleysi fer minnkandi, komið niður í 6,6%. Þar af þriðjungur fólginn í svartri vinnu. Og annar þriðjungur fólginn í krónísku atvinnuleysi þeirra, sem ekki vilja vinna. Raunverulegt atvinnuleysi er rúmlega 2%. Enda fæst ekki fólk í ýmsa vinnu, ekki einu sinni í byggingavinnu. Atvinnulífið er rekið á fullum dampi í 3% hagvexti.
Hádegistilboð veitingahúsa

Þeir, sem ekki skulda milljarð, verða að gæta sín í viðskiptum við matarhús. Bezta leiðin til að borða á góðum stöðum er að snæða í hádeginu, en ekki að kvöldi. Margir góðir staðir hafa hádegistilboð. Fiskur dagsins kostar 1870 krónur í Sjávargrillinu og 1990 krónur í Fiskfélaginu, 1670 krónur á Caruso, 1800 krónur á Sjávarbarnum, 2350 krónur á Þremur frökkum og 2900 krónur á Holti. Fiskur dagsins með súpu kostar 1990 krónur í Höfninni. Síðan eru hlaðborð á Vox á 3150 krónur og á Sjávarbarnum á 1600 krónur. Lax er á 1990 krónur á Grillmarkaðinum. Fiskmarkaðurinn býður 14 bita sushi á 1990 krónur.
Lýðræðishalli Evrópusambandsins

Samskipti eru treg, þegar lánveitandi telur sig gera góðverk, en lántakandi telur sig sæta ofsóknum. Himinn og haf eru milli Evrópusambandsins og grísks almennings á torgum. Grikkir telja Þjóðverja vilja éta sig með húð og hári, en Þjóðverjar telja Grikki vera letingja og svindlara. Nú er málið komið í þann hnút, að björgunarpakki Grikklands verður felldur þar í þjóðaratkvæði. Evrópusambandið og evran hafa af þessu mikil vandræði. Kjarni máls er sá, að kontóristar Evrópu hafa aldrei gert vitræna tilraun til að afla sambandinu fylgis meðal almennings. Það er hinn frægi lýðræðishalli Evrópusambandsins.
Kennslubók í ferðamennsku

Tveir langir formálar eru að bókinni “Þúsund og ein þjóðleið”, sem kemur út innan skamms. Páll Ásgeir Ásgeirsson göngugarpur skrifar formála um búnað göngufólks, nesti þess og varúðarráðstafanir. Ég skrifa þar svipaðan formála um meðferð lausra hesta í fjallaferðum, búnað hesta og hestamanna, áningar og gistingu. Samanlagt eru þessir formálar eins konar vísir að kennslubók í ferðalögum utan bílaslóða í óbyggðum. Stærstur hluti bókarinnar er þó kort af öllum þjóðleiðunum í nákvæmum mælikvarða með 20 metra hæðarlínum. Hverju korti fylgja lýsingar leiða og ýmis fróðleikur um þær, svo sem sagnfræði.
Ótímabærar aðildarviðræður

Erfiðleikar Evrópusambandsins og evrunnar eru slíkir, að ótímabært er að halda áfram viðræðum um aðild Íslands. Grikkland er á leið úr sambandinu og Ítalía riðar til falls. Ítalir eru eins og Grikkir líklegir til að lenda í afneitun og sæta hruni eins og þeir. Gjaldþrot Grikkja mun að vísu leiða til meira veruleikaskyns aðildarríkjanna. En stuðningur við sambandið ristir víða grunnt. Eurokratarnir hafa keyrt samvinnu Evrópu alltof geyst og nú er bakslagið hafið. Evrópa og evran munu að vísu lifa af og mæta nýjum degi. En aðildarviðræður okkar í núverandi öngþveiti Evrópu leiða ekki til árangurs.
Grikkir fella samninginn

Hræddur er ég um, að Grikkir felli samkomulagið um eftirgjöf hálfra skulda ríkisins. Skilyrði þess eru óvinsæl, frekari niðurskurður og brottrekstur mikils fjölda óþarfra og óhæfra ríkisstarfsmanna. Eins og Íslendingar eru Grikkir í afneitun um aðild sína að efnahagshruni landsins. Þeir telja sig ofsótta af Evrópusambandinu og Alþjóða gjaldeyrissjóðnum. Fæst af því á sér stoð í veruleikanum. Útkoma þjóðaratkvæðisins verður ríkisgjaldþrot og nýtt upphaf, sem enginn veit, hvernig þróast. Grikkir munu fara sína leið til fátæktar þess tíma, sem var undanfari ótímabærrar aðildar þeirra að Evrópu.
Tvöfaldur hvalreki

Hvalreki er, þegar Lonely Planet ferðaútgáfuveldið velur Reykjavík og Ísland sem mest spennandi ferðastaði ársins 2012. Einnig var það hvalreki, þegar tímaritið National Geographic valdi Ísland sem mest spennandi ferðastaðinn árið 2012. Lonely Planet komst að sinni niðurstöðu með því að bjóða lesendum að kjósa um áfangastaði. Að baki hvalrekanna er feiknarleg undiralda, sem mun skila sér í tugmilljörðum króna á næsta ári. Síðan verður eftirleikur, sem mun endast í fjölmörg ár. Fundin er atvinnugrein, sem mun standa undir aukinni atvinnu þjóðarinnar næstu árin. Án risavaxinna fjárfestingarskulda.
Stæla nafnið – ekki staðinn

Occupy Reykjavík er greinilega stæling á Occupy Wall Street í New York. Þar er ekki mótmælt við þingið í Washington. Wall Street er fjármálamiðstöð Bandaríkjanna. Í Bretlandi mótmælir fólk ekki í Westminster, heldur í City, þar sem peningarnir eru. Vegna deilu við eigendur torga þar í borg urðu mótmælendur að láta sér nægja torgið við Sankti-Pál, sem er á jaðri City. Fjármálageirinn á Íslandi er ekki á Austurvelli. Hann er á þremur stöðum í bænum, handan við hornið og einnig austur með sjávarsíðunni. Sé fólk að mótmæla ofurvaldi bankabófanna, ætti það að mótmæla við einhvern bankann.
Biskup velur sér lið

Karl Sigurbjörnsson biskup gekk í gær í lið með útrásarbófum, sem hamast við að kæra blaðamenn fyrir meiðyrði. Biskupinn kvartaði yfir því, sem hann kallar ærumeiðingar og mannorðsmorð. Þar með gengur hann í björg með þeim, sem vilja slétt og fellt yfirborð, svo menn fái stundað sína glæpi í friði. Biskupinn finnur auðvitað fyrir, að menn eiga erfitt með að fyrirgefa honum sofandahátt í máli Ólafs Skúlasonar. Í máli forverans var hann á skipulegu og hægfara undanhaldi árum saman. Það er líklega skýringin á, hversu mjög hann finnur til með þeim, sem gagnrýndir eru í fjölmiðlunum og blogginu.
Kvartið beint við Jón

Óhóflegur niðurskurður í heilbrigðiskerfinu er mest einum ráðherra Vinstri grænna að kenna. Þótt landsfundur flokksins kveini og kvarti. Jón Bjarnason lét undir höfuð leggjast að taka auðlindagjald af makríl. Það er þó gert af skötusel og Færeyingar bjóða makrílkvóta beinlínis út. Ólína Þorvarðardóttir bendir á, að ríkið verði þannig af níu milljörðum króna á hverju ári. Það er mun meira en nóg til að ná blóðinu úr niðurskurði til heilbrigðismála. Vilji vinstri grænir andmæla niðurskurðinum, ber þeim að snúa sér að ráðherra sínum. Ég sé ekki af fundarfréttum, að Vinstri grænir hafi fattað þetta.
Þjóðargersemi á Grófartorgi

Almennt hafa veitingahús borgarinnar gott orð á sér erlendis, enda eru kokkar vel menntaðir. Sést greinilega af ummælum gesta á TripAdvisor.com. Ferðafólk telur, að hægt sé að koma hingað beinlínis til að borða á góðum matstöðum. Fiskréttastaðir eru í mestu uppáhaldi, svo sem Sjávarkjallarinn, Sjávargrillið, Humarhúsið, Höfnin og Fiskmarkaðurinn. Fremst allra er þó Fiskfélagið á Grófartorgi við austurenda Vesturgötu. Á TripAdvisor má um það langa röð meðmæla, sem flest eru uppi í skýjunum. Fiskfélagið er sannkölluð þjóðargersemi. Frægðarstaður, sem er einn af hornsteinum ferðaþjónustunnar.
Bros ímyndunarfræðinga

Margt broslegt hefur komið frá íslenzkum ímyndunarfræðingum á síðari árum. Frægt var, þegar límt var bros og skrautlegt hálsbindi á Halldór Ásgrímsson. Allir sáu gegnum brosið. Nú er Jóhanna Sigurðardóttir klædd í stelpuföt. Þau virka ekki, nema viðkomandi brosi svo, að sýni allar tennur í sjálflýsandi snjóhvítum lit. En hún er því miður alltaf með skeifu, svo að þetta gengur ekki upp. Skeifan er henni eðlislæg, minnir eins og röddin á útifundina fornu. Nær væri fyrir ímyndunarfræðinga að gera eitthvað, sem varðveitir gamalt traust á henni. Eða gera bara einhverja astró-píu að forsætis.
Skrúfað upp í topp

Plagsiður tæknimanna í sjónvarpi er að stilla meiri hávaða á auglýsingar og tónlist en á talað mál. Ég hrekk enn við, þegar Páll lýkur kynningu hins helzta í kvöldfréttum. Þá er allt skrúfað upp í topp í fréttastefinu. Eins og fréttastefið sé mikilvægara en fréttirnar á undan og eftir. Sama er að segja um auglýsingar. Þær eru skrúfaðar upp í samanburði við talað mál á undan og eftir. Vegna fjölda kvartana tók franska

fjölmiðlaeftirlitið á þessu um daginn. Takmarkaði leyfilegan hljóðstyrk sjónvarpsauglýsinga. Ég legg til, að nýja, íslenzka fjölmiðlaeftirlitið taki á sama vanda hér.
Reykjavík er allra verst

Fjölmargir erlendir ferðamenn, sem skrifa í TripAdvisor, eru sammála um, að Reykjavík sé versta veitingahús borgarinnar. Einkum eru þeir ósáttir við þjónustuna og fiskihlaðborð staðarins, en einnig við skort á hreinlæti á salernum. Þeir kalla staðinn ferðamannagildru, tourist trap. Matur er sagður staðinn, kaldur, bragðdaufur og lítt girnilegur. Þjónusta fáist með herkjum og sé þar á ofan seinlát. Reykjavík er í hjarta borgarinnar, á Vesturgötu 2, við norðurenda Aðalstrætis. Mikils virði væri fyrir orðstír landsins, að sem fyrst verði stemmt stigu við þessari græðgis-útgerð á fávísa túrista.
Dylgjað um leynimenn

Þorvaldur Gylfason prófessor segir ónefndan og fyrrverandi seðlabankastjóra hafa hitt sig í Hörpu. Sagt mikið af óhreinu fé vera í umferð hér á landi. Neitar að segja hver. Skömmu áður hafði Björn Valur Gíslason alþingismaður sagt ónefndan iðjuhöld hafa hótað að drepa Björn Val. Neitar að segja hver. Svona dylgjur hafa ekkert gildi og eiga ekkert erindi í umræðuna. Upplýsa þarf, hverjir leynimennirnir séu, svo hægt sé að ræða það og taka afstöðu. Annars verður að telja, að þeir séu ekki til. Ónýtt er að vitna í nafnlausa heimildamenn og fela sig að baki þeirra. Þorvaldur og Björn Valur eru gamaldags leyndó.
Sökudólgurinn fundinn

Grikkir eru forstokkaðir, verri en Íslendingar. Gríska þingið hefur fundið sökudólginn. Hann er gríska hagstofan. Fyrirskipuð hefur verið

rannsókn á rekstri hennar. Sökuð um að vera handbendi Evrópusambandsins. Hefur að mati þingmanna falsað tölur til að sýna, að Grikkland sé á hausnum. Meirihluti þingheims segir það ósatt. Í eitt ár hefur forstjóri grísku hagstofunnar verið Andreas Georgiou, er áður var yfirmaður hjá Alþjóða gjaldeyrissjóðnum. Sakaður um að hafa breytt grískum hagtölum til að gefa fjölþjóðastofnunum færi á að níðast á Grikklandi. Sætir núna rannsókn, þannig er Grikkland.
Ekkert íslenzkt rifrildi

Aldrei hefur merkari eða lærdómsríkari fundur verið haldinn hér á landi. Í Hörpu í gær var smásjánni beint að fjármálum og hagmálum Íslands. Þar var misjöfn sýn á flest mál, en ekkert rifizt að íslenzkum hætti. Tveir gallar voru á vali framsögumanna. Í fyrsta lagi eru þeir flestir engilsaxar. Því skorti hina heilbrigðu meginlandssýn, sem hefði komið með þýzkum og frönskum fræðingum. Í öðru lagi eru þeir áhugamenn um stofnanir, ekki um fólk. Þess vegna voru margir þeirra hrifnir af hagstjórn, sem felst í að skera í einu vetfangi niður lífskjör fólks. Töldu gengislækkun gjaldmiðils vera lausn.
Æðibunustefna hefnir sín

Æðibunustefna stóriðjusinna veldur okkur varanlegum vanda. Þingvallavatn var áður tært, en Nesjavallavirkjun hefur gert það matt. Á Hellisheiði var vaðið í virkjun án þess að hugsa um hliðarverkanir affallsvatns. Því er brennisteini, arseniki, kadmíum og blýi dælt niður í grunnvatnið og endar á borðum Reykvíkinga. Áætluð afköst orkuvera eru margreiknuð og tölurnar síðan lagðar saman. Ekkert tillit tekið til, að ekki kemur nægur nýr hiti í stað hitans, sem tekinn er. Virkjanir úreldast því á hálfri öld. Ekki reyndist til rafmagn fyrir Bakka og tæpast fyrir Helguvík. Útsöluverð er á orkunni.
Davíð og Geir: Brjálsemi

Paul Krugman og Willem Buiter gefa ríkisstjórnar- og Seðlabanka-árum Geirs og Davíðs einkunnina: Brjálsemi. Bankastefna þeirra hafi verið langt úti af kortinu. Engin leið sé til að sjá heila brú í að hleypa utanríkisviðskiptum banka upp í tífalda þjóðarframleiðslu. En Davíð og Geir trúðu á hagkerfi Hannesar Hólmsteins, blöðruhagkerfið. Trúðu á afnám opinbers eftirlits. Væru menn með múður, eyddi Davíð heilli stofnun í hefndarskyni: Þjóðhagsstofnun. Í hálfan annan áratug bjó þjóðin við brjálað einræði eins ofurmennis. Enn trúa um 10% þjóðarinnar á Davíð. Að endurkoma keisara muni bjarga þjóðinni.
Hefur ekki áhuga á fólki

Eins og ótal fleiri sér Martin Wolf bara aðra hliðina. Hann sér, að íslenzka ríkinu vegnar betur en írska ríkinu. Endurreisnin eftir hrunið gengur betur hér. Hann sér hins vegar ekki, að lífskjör fólks hafa versnað meira hér en á Írlandi. Íslenzka lausnin var að leyfa gengi krónunnar að hrynja. Martin Wolf finnst það vera flott, hann er ritstjóri Financial Times og hefur ekki áhuga á fólki. Írskir pólitíkusar gátu ekki leyst vandan með því að fleygja honum í heilu lagi á herðar almennings. Þeir sitja uppi með að verða að leysa málið án þess geta látið gengi evrunnar hrynja. Það er hin hliðin.
Þannig verður Evrópa til

Í nótt gerði Evrópusambandið enn einu sinni það, sem það gerir bezt. Höktir frá einni krísu til annarrar. Í hvert skipti löngu eftir síðasta frest. Við hverja krísu hefur sambandið orðið sterkara og gjaldmiðill þess sterkari. Verðgildi evrunnar hefur staðizt og stenst enn. Betur en dollarinn. Í nótt samþykktu helztu bankar álfunnar að afskrifa hálfar skuldir Grikklands. Og björgunarsjóður Evrópu var tvöfaldaður. Þetta mun ekki duga til fulls. Enn og aftur mun Evrópa þurfa að gera það, sem hún gerir bezt. Setjast enn og aftur að samningaborðinu og þrefa um endurbætur. Þannig verður Evrópa til.
Burt með Grikkland

Skásta leið Evrópu út úr blöðru-hagkerfinu er að hætta stuðningi við banka. Leyfa Grikklandi að rúlla og bönkunum, sem offjárfestu í grískum pappírum. Ýta þarf Grikklandi út úr evru-samstarfinu, þar á landið ekki heima. Ekki dugar að hafa inni aðila, sem þjáist af eindregnum brotavilja. Mistök Evrópu og Bandaríkjanna felast í þeim misskilningi, að ríki eigi að koma bönkum til bjargar. Skattgreiðendur og velferðarþegar hafa ekki ráð á, að sameiginlegur sjóður renni í hít bankastjóranna. Sú vizka þarf að komast inn fyrir þykkar og harðar höfuðskeljar þeirra, sem ráða ríkjum, sjóðum og ríkjasamböndum.
Lítið traust á kerfinu

Nýjasta skoðanakönnun sýnir lítið traust á stofnunum samfélagsins. Helzt eru það löggan, háskólarnir og Ríkisútvarpið, sem njóta trausts. Í miðjum hópi stofnana eru Evrópusambandið, Seðlabankinn, Alþjóða gjaldeyrissjóðurinn og fjölmiðlarnir. Allar þær stofnanir búa þó við mun meira vantraust en traust. Enn minna traust er á stofnunum á borð við ríkisstjórn, stjórnarandstöðu og Alþingi. Merkilegt er, að stjórnarandstaðan nýtur örlítið minna trausts en ríkisstjórnin. Ríkisstjórnin er með 14,1% stjórnarandstaðan með 13,6% og Alþingi með 10,6%. Botninn skafa svo Fjármálaeftirlitið og bankakerfið.
Formaður heimtar þjófræði

Formaður Samtaka iðnaðarins heimtar þjófræði á Íslandi. Helgi Magnússon skrifar lofgrein í Moggann um Rússland Pútíns. Segir fjárfestingar miklar og skatta lága í því dýrðarlandi. Hið raunverulega land Pútíns er þjófræði, þar sem stórbófar ræna og rupla samfélagið og koma aurunum úr landi. Í Rússlandi ríkir margfalt meiri spilling en hér á landi. Þar haga mafíósar sér eins og þeim þóknast, meðan almenningur lepur dauðann úr skel. Óvenjulega brenglaða hugsun þarf til að mæra rússneska ógeðið og óvenjulega veruleikafirringu þarf til að mæra það á prenti. En þannig eru einmitt Samtök iðnaðarins.
Þakkir fyrir þvaðrið

Gallinn við ráðgjöf fólks á TripAdvisor er, að hún er ekki fagleg. Matið á veitingahúsum líður meira fyrir það en matið á gististöðum. Til dæmis er gefið áberandi hátt fyrir, að staðarhaldari þvaðri mikið við gesti. Stafar af, að ferðafólki leiðist yfirleitt. Það er þakklátt fyrir, að einhver nenni að tala við sig. Því fá Harrys á Rauðarárstíg, Indian Mango á Frakkastíg og Sægreifinn í verbúðunum svona mikið lof. Matargestir, sem tala saman og láta sér ekki leiðast, þurfa ekki á þessu framtaki hússins að halda. Noti menn ráðgjöf TripAdvisor, þurfa þeir að skilja misjafnan sjónarhól höfundanna.
Bankarugl í hæstum hæðum

Bankaruglið er enn í hæstu hæðum, þrátt fyrir Fjármálaeftirlitið, Bankasýslu ríkisins og Seðlabankann. Bankar skrá verðlausar eignir á uppsprengdu verði til að standast prófanir eftirlitsaðila. Þannig er ástandið líka víðs vegar um Vesturlönd. Evrópskir bankar skrá gríska ríkispappíra á fullu verði, þótt ljóst sé, að þeir þurfi að afskrifa meira en helminginn. Þannig standast þeir prófanir, þótt þeir stefni í gjaldþrot. Ríkið hleypur undir bagga fyrir hönd skattgreiðenda. Steingrímur gerði það eins og aðrir fjármálaráðherrar. Þar með laskast lánshæfni ríkisins. Á endanum bíða fleiri ríkisgjaldþrot.
Farið hefur fé betra

Geggjun stjórnar Bankasýslunnar felst í að trúa á blöðru-hagfræðina, sem kom Íslandi á hausinn. Ætlaði að stýra bönkunum á sömu braut og fyrir hrun, til dæmis með ofurlaunum ábyrgðarlausra bankastjóra. Dauðasök hennar fólst svo í að ofmeta mann, sem aldrei hefur unnið annað handtak en á vegum Framsóknar. Svo firrt er stjórnin, að hún bakkar ekki út úr ruglinu, heldur kennir illu umtali um andlát sitt. Páll hyggst svo sitja áfram í trú á spakmælið um, að framsóknarmenn eigi ekki að líða fyrir að vera framsóknarmenn. Hann verður að lokum borinn út veinandi og sparkandi, haldandi dauðahaldi í dyrakarminn.
Beztir og klárastir

Forseti Íslands hefur fundið nýja sönnun þess, að Íslendingar séu beztir og mestir og klárastir. Áður talaði hann um bankabófa og útrásarbófa sem hinna sönnu Íslendinga, er voru hæfari í viðskiptum en allir útlendingar. Vegna einhverra litninga í fortíð Íslendingasagna. Nú talar hann á sama hátt um íslenzka tölvumenn. Vegna einhverra litninga í fortíðinni séu Íslendingar hæfastir allra til að nýta internetið og vista gagnabanka annarra. Enn sem fyrr nuddar hann þjóðina og fróar henni, því að hún elskar að vera mest og bezt. Ólafur Ragnar Grímsson fellur að heimskri þjóð eins og flís við rass.